logoopcineOPĆINA DOBOJ ISTOK

**PRAVILNIK**

**O POSTUPKU INTERNOG PRIJAVLJIVANJA**

**KORUPCIJE U OPĆINI DOBOJ ISTOK**

Na osnovu dana 15. stav 2. Zakona o principima lokalne samouprave u Federaciji Bosne i Hercegovine («Službene novine F BiH» broj 49/06 i 51/09) i člana 33. Statuta općine Doboj Istok («Službene novine općine Doboj Istok broj 05/08), Općinski načelnik općine Doboj Istok donosi

PRAVILNIK O POSTUPKU INTERNOG PRIJAVLJIVANJA KORUPCIJE

U OPĆINI DOBOJ ISTOK

Član 1.

Pravilnikom o postupanju po internim prijavama korupcije (u daljem tekstu: Pravilnik) ureduje se način prijave korupcije, postupanja po prijavama korupcije ovlaštenih osoba za postupanje po prijavama korupcije (u daljem tekstu ovlašteno lice) kao i način izvještavanja o prijavama i njihovoj vrsti i obavještavanju prijavitelja o poduzetim radnjama u Općini Doboj Istok.

Član 2.

Prijava korupcije se smatraju pismeno i usmeno obavještenje koje sadrži informaciju iz koje proizilazi sumnja da je izvršena korupcija.

Prijavom se smatra i javno objavljivanje informacije iz kojeproizilazi sumnja prijavitelja da je izvršena korupcija.

Prijavu ima pravo da podnese svako lice za bilo koji oblik korupcije koji podrazumijeva zloupotrebu povjerene funkcije, radne obaveze ili posla od strane nosioca javne funkcije ili javnog službenika u Općini Doboj Istok, koja može dovesti do sticanja privatne koristi.

Član 3.

Prijava korupcije se može izvršiti putem protokola, pošte, elektronske pošte(e-mail) ili online, putem kutije/sandučića za prijavu ili usmeno na zapisnik.

Prijave se dostavljaju popunom obrasca za prijavu u zatvorenoj koverti sa naznakom „Prijava korupcije” predajom na protokol općine Doboj Istok.

Podnesci će se obrađivati i dostavljati na Jedinstvenom obrascu za prijavu korupcije koji je sastavni dio ovog Pravilnika ili na drugi način, kako je to povoljnije za podnosioca.

Član 4.

Nadležnost za zaprimanje i postupanje po prijavama korupcije ima ovlaštena osoba za postupanje po prijavama korupcije.

Ovlaštenje iz stava 1. ovog Člana daje Načelnik općine pismeno rješenjem. Načelnik može ovlastiti više osoba za postupanje po stavu 1. ovog člana.

Član5.

Ovlašteno lice ima sljedeća prava i ovlaštenja:

1. vodi protokol o pristiglim podnescima i zapisnički preuzima - zaprima, evidentira pristigle prijave,
2. obraduju prijave i donosi odluke u skladu sa odredbama Zakona.
3. ukoliko je više ovlaštenih osoba, poslove iz tačke a) i b) ovog člana rade zajedno.U slučaju različitog pristupa svako ovlašteno lice ima pravo da izuzme svoje mišljenje od konačne odluke i da obavijesti Načelnika općine.

Član 6.

Sastanci više ovlaštenih osoba se održavaju po podnesenim prijavama.

Sastanke može sazvati svaka ovlaštena osoba koji se mogu odvijati i putem telefona konferencijski, te putem e-maila, s tim da su na sastanak pozvani sve ovlaštene osobe.

Ovlaštene osobe donose odluke i poduzimaju druge radnje većinom glasova svih prisutnih na sastanku, a odluke obavezuju sve ovlaštene osobe.

Član 7.

Ovlaštena osoba nakon što zaprimi prijavu dužna je da u roku od 30 dana donese Odluku uz obrazloženje.

Mjere i aktivnosti u vezi obrade i postupanja sa prijavama se provode ažurno, a u koordinaciji i saradnji sa nadležnim institucijama / organima.

Sve odluke se čuvaju u arhivi općine Doboj Istok sa rokom čuvanja 10 godina u zapečaćenim kutijama sa naznakom ne otvaraj. Pristup arhiviranim odlukama imaju ovlaštena osoba, Općinski Načelnik i nadležni organi gonjenja.

Član 8.

U postupanju po prijavama, ovlašteno lice će preduzeti sve radnje na način kojim se osigurava zaštita svake osobe koja to zatraži u skladu sa Zakonom o zaštiti ličnih podataka BiH i drugih propisa koji ureduju ovu oblast.

Svi podaci iz podnesaka, kao i identitet prijavitelja i ostalih lica koji se navode u podnescima obrađivat će se u skladu sa Zakonom o zaštiti ličnih podataka i Zakonom o zaštiti tajnih podataka.

Član 9.

Svi uposleni u Općini Doboj Istok i druga lica, koji na bilo koji način učestvuju u postupanju po podnescima i primjeni ovog Pravilnika, nezavisni su u svom radu.

Svaki neprimjeran uticaj i sprječavanje primjene odredbi ovog Pravilnika predstavlja težu povredu obaveza radne dužnosti.

Član 10.

Općinski načelnik je dužan osigurati uslove za pravovremeno i nesmetano provođenje svih mjera i aktivnosti u vezi sa primjenom ovog Pravilnika.

Općinski načelnik ima obavezu čuvanja ugleda ovlaštenih osoba i pravo da zamijeni ovlaštenu osobu koja na bilo kakav način ne postupa u skladu sa ovim Pravilnikom, te narušava ugled Općine u toku radnog vremena i poslije radnog vremena.

Općinski načelnik ima obavezu da prijavi nadležnim organima svaku zloupotrebu korištenja podataka od strane ovlaštenih osoba.

Član 11.

Nadzor nad provođenjem ovog Pravilnika vrši Općinski načelnik neposredno ili putem posebnog punomoćnika.

Član 12.

Na sve što nije predviđeno ovim Pravilnikom na odgovarajući način primijenit će se propisikoji regulišuprevenciju i suzbijanju korupcije, Zakona o upravnom postupku FBiH, Zakona o krivičnom postupku FBiH, Zakona o zaštiti ličnih podataka i Zakona o zaštiti tajnih podataka i drugih propisa relevantnih za predmetnu oblast.

Član 13.

Ovaj Pravilnik stupa na snagu danom donošenja i biti će objavljen u Oglasnoj tabli općine Doboj Istok i web stranici općine Doboj Istok.

BOSNA I HERCEGOVINA OPĆINSKI NAČELNIK,

FEDERACIJA BOSNE I HERCEGOVINE

TUZLANSKI KANTON Kemal Bratić,s.r.

OPĆINA DOBOJ ISTOK

OPĆINSKI NAČELNIK

Broj:01-04-11-22/24

Datum: 23.02.2024. godine